Goeie nuus: Samaritaan ná drie jaar vrygespreek | Maroela Media
Goeie nuus: Samaritaan ná drie jaar vrygespreek
Annari du Plessis. Foto: verskaf
Drie jaar se trane en stres, 'n naweek agter tralies, 'n skuldigbevinding en gevolglik vonnis is wat dit vir 'n barmhartige Samaritaan, Annari du Plessis, gekos het om seker te maak dat geregtigheid uiteindelik vir haar en slagoffers van verkragting en mishandeling geskied.
Die Pretoriase hooggeregshof het Woensdag uitspraak gelewer in die appèlaansoek van Du Plessis (46) wat drie jaar gelede weens regsverydeling in hegtenis geneem is nadat sy 'n 13-jarige seksslaaf wou beskerm.
Regter Makgoba het ten gunste van Du Plessis beslis en beveel dat alle aanklagte teen haar teruggetrek word.
"Dit is 'n oorwinning vir dit waarvoor ek staan, en ek is vreeslik dankbaar," het Du Plessis Woensdag na die uitspraak aan Maroela Media gesê. "Ons dien 'n groot God."
Haar regspan bestudeer die uitspraak waarna hulle sal besluit of hulle stappe teen die polisie gaan doen.
Du Plessis, 'n gemeenskapswerker en stigter van Crossroads in Vanderbijlpark, Gauteng, is op Vrydag, 12 Augustus 2011 deur 10 gewapende polisiebeamptes by Crossroads se kantore in hegtenis geneem. Sy is aangekla van regsverydeling nadat sy geweier het om 'n 13-jarige meisie, wat glo vir twee maande lank as 'n seksslaaf aangehou is, aan die polisie oor te gee.
Crossroads is 'n geregistreerde niewinsgewende organisasie wat hom daarop toespits om kinders, dwelmverslaafdes, prostitute en slagoffers van aanranding en verkragting te help.
Du Plessis het egter vroeër daarop aangedring dat die polisie die meisie by Crossroads kom ondervra omdat sy daar veilig voel. Du Plessis is vertroud met die polisie se verkragtingseenheid en was bekommerd hoe die tiener by die stasie behandel sou word. Sy was vir 12 jaar lank 'n polisiebeampte en het as 'n konstabel in die destydse verkragtingseenheid van die Pretoriase moord-en-roofeenheid gewerk.
Du Plessis het drie dae voor haar inhegtenisneming die meisie uit 'n gehawende huis in Bequerrelstraat gered waar sy vir twee maande lank as 'n seksslaaf vir 'n groep Nigeriese mans aangehou is. Haar oom se meisie het haar glo aan die groep verkoop. Die mans het haar herhaaldelik verkrag en as 'n prostituut uitverhuur totdat Du Plessis tot haar redding gekom het.
Du Plessis het die naweek in die selle spandeer en is die Maandag op R500 borgtog vrygelaat.
Sy is in 2013 skuldig bevind aan regsverydeling en is tot 18 maande tronkstraf gevonnis of 'n boete van R12 000. Die vonnis is vir vyf jaar opgeskort. Haar regspan het aansoek gedoen om verlof tot appèl wat daarna deur die landdros van die hand gewys is. Die hooggeregshof in Pretoria het egter in Februarie vanjaar vir haar die groen lig gegee om teen haar skuldigbevinding en vonnis te appelleer.
Volgens Isabel Faurie, 'n maatskaplike werker van Solidariteit Helpende Hand, wil dit voorkom asof die polisie nie in die belang van die kind opgetree het nie. "Volgens die Kinderwet, nr. 38 van 2005, is die 'beste belang van die kind alles oorheersend'. In hierdie geval het dit nie gebeur nie," het Faurie aan Maroela Media gesê. "Die Kinderwet verwys daarna dat alle staatsorgane in enige regeringsfeer en alle beamptes, werknemers en verteenwoordigers van 'n staatsorgaan die regte van kinders, soos in hierdie Wet vervat, moet respekteer, beskerm en bevorder."
Sy het gesê die polisie het verseker 'n mandaat volgens die Kinderwet om 'n kind wie se veiligheid bedreig word uit daardie omstandighede te verwyder.
"Die beste belange van die kind moet dus die bepalende faktor wees in enige besluit of 'n kind wat sorg en beskerming benodig, verwyder moet word en in tydelike veilige sorg geplaas moet word, en vir hierdie doel moet alle relevante feite in ag geneem word, insluitende die veiligheid en welsyn van die kind as eerste prioriteit," het Faurie bygevoeg.
Sy verduidelik dit is van kardinale belang dat alle rolspelers saamwerk om in so geval in die kind se beste belange op te tree, eerder dat weldoeners soos Du Plessis vervolg word.
Hierdie artikel vorm deel van Goeie Nuus-week, 'n gesamentlike projek deur GrootFM, Maroela Media, Finesse en Rekord. Van 17 tot 21 November plaas ons nie net die klem op goeie nuus nie – ons gaan soek ook goeie nuus wat jou warm om die hart sal maak. Klik hier om al die goeie nuus-artikels te lees wat ons reeds gepubliseer het.
Annari du Plessis Crossroads
Video: Diewe gefnuik wat honde skop, skiet
Foto's: Talle bekendes by die première van Leading Lady
Annari, neem asseblief regstappe teen die Polisie, veral vir jou pyn, leiding en vernedering.
Die 20 gewapende polisiebeamptes het jou lewe bedreig.
Hulle ken nie eers die Kinderwet nie, maar is polisiebeamptes. Dit is 'n groot skande en verleentheid vir die Polisie, en hulle bevorder net hulle regte en beursies
Baie mooi Annari!!! Nou kan jy volstoom voortgaan met jou ongelooflike goeie werk.
Well done Dankie Here al die eeer kom U toe
Ek hoop Annari neem regstape Vandag se SAP lede ken maar min van hul werk. Annari het die vernedering deur gegaan om gearesteer te word, 'n naweek in 'n sel te sit, maar vandag het God nuwe deure vir haar oopgemaak. Al die eer aan Hom wat se tyd perfek was vir wat Annari nog vir kinders sal doen. ! Trots op jou Annari !
Neem asseblief aksie teen die SAP. Dinge soos hierdie kan nie maar net gly nie. Daar moet nagevolge wees!